****Sak 6. Arbeidsplan for Rogaland SV 2018****

# *Forslag frå fylkesstyret.*

Arbeidsplanen gjeld for heile Rogaland SV. Både lokallaga og fylkesstyret har ansvar for gjennomføring av planen. Representantskapet skal derfor ha gjennomføring av arbeidsplanen som ei sak på alle møta i løpet av året.

Rogaland SV sin arbeidsplan er dels ei konkretisering av arbeids- og organisasjonsplanen for heile partiet, og må sjåast i samanheng med denne. SVs arbeids- og organisasjonsplan blir vedtatt og revidert kvart år av landsstyret.

2018 er eit ikkje-valår, og dette pregar denne arbeidsplanen. Dette året skal me konsentrera oss om å styrka lokallaga, få fleire aktive medlemmer, driva programarbeid og politikkutvikling, gjennomføra fylkesnominasjon og førebu listestilling i flest mogleg kommunar.

Samtidig skal me legga grunnlaget for vekst på lengre sikt. Spørsmålet me stiller oss, er korleis oppslutninga om SV i Rogaland, men også venstresida meir generelt, kan aukast samanlikna med oppslutninga på landsbasis. Korleis kan me finna fram til ein "sosialisme på rogalandsk"?

Arbeidet i 2018 har slik eit langsiktig mål: Å flytta fram SVs posisjonar både politisk og organisatorisk, slik at me rustar oss til å møta dei store utfordringane i vår tid: Ulikheitskrise, klimakrise og trugsmålet frå ytre høgre.

## Overordna mål for Rogaland SV i 2018:

* 700 medlemmer ved årsslutt.
* 18 aktive lokallag ved årsslutt.
* Liste i 18 kommunar i 2019.
* Ei klarare oppfatning av grunnlaget og moglegheitene for auka oppslutning på lengre sikt.

# Del 1. Politisk strategi

Rogaland SV si hovudsak i 2018 er kampen mot forskjells-Noreg, med særleg vekt på arbeidsliv. Andre prioriterte saksfelt er omstilling til grøn industri, kamp mot sentralisering, ein human flyktningpolitikk, ein sjølvstendig og fredsskapande utanrikspolitikk og motstand mot EØS.

Parallelt med det politiske arbeidet knytt til dagsaktuelle saker, skal me utvikla eit politisk grunnlag for auka oppslutning på lengre sikt. Kva ved rogalandsk næringsstruktur, og identitet/mentalitet kan per i dag oppfattast som hindringar for tilslutning til venstresida sine idear? Kva er potensialet i dei same strukturane? Kan og bør me endra sjølvoppfatning, historieforteljing eller politikk for å legga grunnlaget for større oppslutning?

## Mål

* Vidareutvikla og gjera SVs politikk betre kjent, og få høgare truverd blant folk på prioriterte saksfelt.
* Knyta sterkare band til organisasjonar og miljø som står oss nær.
* Utvikla ein "sosialisme på rogalandsk".

## Tiltak

* Utarbeida arbeidsprogram for arbeidet i fylkestinget 2019-2023, og støtta lokallagas arbeid med lokale program.
* Bruka 8. mars, 1. mai og 5. juni, i tillegg til SVs nasjonale aksjonsdagar, til å markera SVs politikk på dei aktuelle områda.
* Bruka tradisjonelle medium og sosiale medium målretta for å nå ut til veljarar og medlemmer.
* Bygga alliansar med fagrørsla og andre organisasjonar som står oss nær, som miljøorganisasjonar og Nei til EU. Laga samarbeidsavtalar og/eller delta på kvarandre sine møte.
* Ha gode politiske diskusjonar på representantskapsmøta og gjera fleire politiske vedtak der.
* Invitera til diskusjonar om "sosialisme på rogalandsk", gjerne i samarbeid med andre fylkeslag i SV, og gjerne i form av ein konferanse i løpet av året.
* Delta i utviklinga av SVs prinsipprogram fram mot landsmøtet i 2019, og SVs valplattform til valet 2019.

# Del 2. Organisatorisk strategi

Rogaland SV skal stå sterkare ved utgangen av året enn ved starten. Fylkesstyret og representantskapet skal i løpet av året konkretisera og følga opp måla og tiltaka i denne planen.

## Mål

* 700 medlemmer ved årsslutt, det vil seia ein netto vekst på 36 medlemmer.
* Verva minst 60 nye medlemmer i løpet av året (sjå vedlegg).
* 18 aktive lokallag ved årsslutt, det vil seia to fleire enn i dag.
* Stilla liste til fylkestingsvalet og i 18 kommunar til kommunevalet i 2019, mot 16 i 2015.
* Fleire aktive medlemmer som er stolte ambassadørar for SV i lokalsamfunna sine
* Styrka kontakten mellom fylkesstyret og lokallaga, mellom lokallaga og mellom dei folkevalde i kommunar og på fylkestinget.
* Styrka økonomien i fylkeslaget

## Tiltak

* Bruka alle representantskapsmøta til å diskutera og planlegga organisasjonsbygginga.
* Utnemna ein vervegeneral og gjennomføra ein vervekampanje.
* Ringa alle nye medlemmer og ønska dei velkomen til SV.
* Ringa alle medlemmer som ikkje har betalt kontingenten i oktober/november.
* Ha lokallagskontaktar i fylkesstyret som har ansvar for jamnleg kontakt med lokallaga.
* Utnemna ein folkevald-koordinator som skal legga til rette for meir samarbeid og erfaringsutveksling mellom dei folkevalde.
* Gjennomføra ein nominasjonsprosess til fylkestingsvalet, og støtta lokallagas nominasjonsprosessar.
* Arrangera møte med Solfrid Lerbrekk både i nord- og sørfylket to gonger i løpet av året, der særleg nye medlemmer blir invitert.
* Arrangera ein politisk konferanse i løpet av året, der alle medlemmer i fylket blir invitert.
* Delta på sentrale SV-arrangement og regional konferanse i Bergen på hausten.
* Få fleire medlemmer til å bli faste givarar til Rogaland SV.

## Vedlegg: Korleis få 60 nye medlemmer i Rogaland SV i 2018?

|  |  |  |  |
| --- | --- | --- | --- |
| **Lokallag** | **Medl. per 31.12.17** | **% av medllemmene** | **Nye medlemmer i 2018** |
| Eigersund | **21** | 3% | 2 |
| Finnøy | **9** | 1% | 1 |
| Gjesdal | **12** | 2% | 1 |
| Haugesund | **60** | 9% | 5 |
| Hjelmeland | **9** | 1% | 1 |
| Hå | **20** | 3% | 2 |
| Karmøy | **50** | 8% | 5 |
| Klepp | **11** | 2% | 1 |
| Randaberg | **4** | 1% | 0 |
| Rennesøy | **5** | 1% | 0 |
| Sandnes | **91** | 14% | 8 |
| Sauda | **13** | 2% | 1 |
| Sola | **19** | 3% | 2 |
| Stavanger | **226** | 34% | 20 |
| Strand | **20** | 3% | 2 |
| Suldal | **18** | 3% | 2 |
| Time | **42** | 6% | 4 |
| Tysvær | **13** | 2% | 1 |
| Vindafjord | **17** | 3% | 2 |
| Rogaland (direkte) | **4** | 1% | 0 |
| **Fylket** | **664** | **100%** | **60** |